《寄陈仲奋 其一》
清代·林旭

谋身或未能，辄有当世意。夫子悯其狂，登高共一慨。

山河犹吾土，胡为视若异。珠玉久不生，凄怆少辉媚。

呜呼谁始然，已矣非人事。

作者简介：（1875—1898）清福建侯官人，字暾谷，号晚翠。光绪十九年举人。任内阁中书。倡闽学会，又助康有为开保国会。百日维新间，与谭嗣同等四人以四品卿衔入军机，参与新政。政变起，被捕遇害。为戊戌六君子之一。有《晚翠轩诗集》。